《为邓静春作幽谷图》
元代·朱德润

山深冥冥溪谷阴，怪石突出当重林。回壑奔流石礧磈，寒雾喷薄浮轻岑。

猿猱飞攀山欲立，悬崖老树苍鳞湿。有客担簦负长笈，欲行不行驴脚涩。

风吹征衣天欲暮，旅馆不逢前沮渡。此际遥知行路难，却向今朝画中睹。

作者简介：（1294—1365）睢阳人，徙吴中，字泽民。工画山水人物，能诗，善书。仁宗延祐末荐授应奉翰林文字，兼国史院编修。英宗嗣位，出为镇东儒学提举，后弃官归。顺帝至正中，起为行中书省照磨，摄守长兴。有《存复斋集》。